**ΣΥΝΟΠΤΙΚΗ ΑΠΟΔΟΣΗ ΠΟΙΗΜΑΤΟΣ (ολοκληρωμένου ή αποσπάσματος)**

**Τύπος ερώτησης:** Το ποιητικό υποκείμενο αφηγείται μια προσωπική ιστορία, καταγράφει ένα προσωπικό βίωμα. Να το αποδώσετε με δικά σας λόγια σε μία (1) παράγραφο 70-80 λέξεων.

**ΒΗΜΑΤΑ**

**Στάδιο 1ο** : Προσεκτική ανάγνωση του ποιήματος και πρωτοβάθμια κατανόησή του.

ΠΑΡΑΔΕΙΓΜΑ

**Σονάτα του σεληνόφωτος (απόσπασμα) Γιάννη Ρίτσου**

**Εισαγωγικό σημείωμα**

Ο Γιάννης Ρίτσος με τη Σονάτα του σεληνόφωτος (1956) σημαδεύει το ξεκίνημα μιας νέας εποχής για την ποίηση. Η Σονάτα είναι ένας σκηνικός μονόλογος, μια εκ βαθέων εξομολόγηση, μια παρατεταμένη ικεσία για ζωή κι ελπίδα, μέσα από ροή παραστάσεων και συμβόλων.

(Ανοιξιάτικο βράδυ. Μεγάλο δωμάτιο παλιού σπιτιού. Μια ηλικιωμένη γυναίκα ντυμένη στα μαύρα μιλάει σε έναν νέο. Δεν έχουν ανάψει το φως. Από τα δυο παράθυρα μπαίνει ένα αμείλικτο φεγγαρόφωτο. Ξέχασα να πω ότι η γυναίκα με τα μαύρα έχει εκδώσει δυο τρεις ενδιαφέρουσες ποιητικές συλλογές θρησκευτικής πνοής. Λοιπόν, η Γυναίκα με τα μαύρα μιλάει στον νέο.)

(…)

Άφησε με να’ ρθω μαζί σου

Το ξέρω πως καθένας μοναχός πορεύεται στον έρωτα,

μοναχός στη δόξα και στο θάνατο.

Το ξέρω. Το δοκίμασα. Δεν ωφελεί.

Άφησε με να’ ρθω μαζί σου.

Τούτο το σπίτι στοίχειωσε, με διώχνει -

 θέλω να πω έχει παλιώσει πολύ, τα καρφιά ξεκολλάνε,

τα κάδρα ρίχνονται σα να βουτάνε στο κενό,

οι σουβάδες πέφτουν αθόρυβα

όπως πέφτει το καπέλο του πεθαμένου απ' την κρεμάστρα

στο σκοτεινό διάδρομο

όπως πέφτει το μάλλινο τριμμένο γάντι της σιωπής

απ’ τα γόνατά της

ή όπως πέφτει μια λουρίδα φεγγάρι στην παλιά, ξεκοιλιασμένη

πολυθρόνα.

Κάποτε υπήρξε νέα κι αυτή, - όχι η φωτογραφία που κοιτάς

με τόση δυσπιστία -

λέω για την πολυθρόνα, πολύ αναπαυτική, μπορούσες ώρες ολόκληρες

να κάθεσαι

και με κλεισμένα μάτια να ονειρεύεσαι ό,τι τύχει (…)

(Το δωμάτιο σκοτεινιάζει. Φαίνεται πως κάποιο σύννεφο θα έκρυψε το φεγγάρι. Μονομιάς, σαν κάποιο χέρι να δυνάμωσε το ραδιόφωνο του γειτονικού μπαρ, ακούστηκε μια πολύ γνωστή μουσική φράση. Και τότε κατάλαβα πως όλη τούτη τη σκηνή τη συνόδευε χαμηλόφωνα η "Σονάτα του Σεληνόφωτος", μόνο το πρώτο μέρος. Ο νέος θα κατηφορίζει τώρα μ' ένα ειρωνικό κι ίσως συμπονετικό χαμόγελο στα καλογραμμένα χείλη του και μ' ένα συναίσθημα απελευθέρωσης. Όταν θα φτάσει ακριβώς στον Αη-Νικόλα, πριν κατέβει τη μαρμάρινη σκάλα, θα γελάσει, - ένα γέλιο δυνατό, ασυγκράτητο. Το γέλιο του δε θ' ακουστεί καθόλου ανάρμοστα κάτω απ' το φεγγάρι. Ίσως το μόνο ανάρμοστο να είναι το ότι δεν είναι καθόλου ανάρμοστο. Σε λίγο ο Νέος θα σωπάσει, θα σοβαρευτεί και θα πει: "Η παρακμή μιας εποχής". Έτσι, ολότελα ήσυχος πια, θα ξεκουμπώσει πάλι το πουκάμισό του και θα τραβήξει το δρόμο του. Όσο για τη γυναίκα με τα μαύρα, δεν ξέρω αν βγήκε τελικά απ το σπίτι. Το φεγγαρόφωτο λάμπει ξανά. Και στις γωνίες του δωματίου οι σκιές σφίγγονται από μιαν αβάσταχτη μετάνοια, σχεδόν οργή, όχι τόσο για τη ζωή, όσο για την άχρηστη εξομολόγηση. Ακούτε; Το ραδιόφωνο συνεχίζει.)

 Αθήνα, Ιούνιος 1956

Γιάννης Ρίτσος, Ποιήματα, τόμ. 6: Τέταρτη Διάσταση (1956-1972), Κέδρος 1977

**Στάδιο 2ο** : Επισήμανση των βασικών σημείων του ποιήματος- Εντοπισμός του ουσιώδους με βάση τα παρακάτω δομικά στοιχεία

**Δομικά στοιχεία**

**Πλαίσιο**: τόπος, χρόνος, πρωταγωνιστές

**Θέμα**: το ζήτημα πάνω στο οποίο βασίζεται η υπόθεση του ποιητικού αποσπάσματος

**Πλοκή**: ο τρόπος με τον οποίο ο δημιουργός του ποιητικού κειμένου οργανώνει και παρουσιάζει το υλικό του και προωθεί την εξέλιξη του μύθου

**Λύση**: το τελικό στάδιο της ιστορίας

Στο απόσπασμα της Σονάτας του Σεληνόφωτος

1. **Πλαίσιο**

Τόπος:

Χρόνος:

Πρωταγωνιστές:

1. **Θέμα του αποσπάσματος:**
2. **Πλοκή:**
3. **Λύση:**

**Στάδιο 3ο :** Αξιοποίηση-σύνθεση των σημαντικών δομικών στοιχείων

**Π.**χ. Η ιστορία που αφηγείται το ποιητικό υποκείμενο διαδραματίζεται …..

**ΑΣΚΗΣΗ**

Αξιοποιώντας τον τίτλο του παρακάτω ποιήματος του Κ.Π. Καβάφη, να αποδώσετε με δικά σας λόγια την ιστορία που αφηγείται σε μία παράγραφο 60-70 λέξεων.

**Κ.Π. Καβάφης**, Ένας γέρος

Εισαγωγικό σημείωμα

Το θέμα του ποιήματος Ένας γέρος (1897) έχει αναλογίες με το απόσπασμα της Σονάτας του σεληνόφωτος και ανήκει στα αναγνωρισμένα ποιήματά του.

Στου καφενείου του βοερού το μέσα μέρος

σκυμμένος στο τραπέζι κάθετ’ ένας γέρος·

με μιαν εφημερίδα εμπρός του, χωρίς συντροφιά.

Και μες στων άθλιων γηρατειών την καταφρόνια

σκέπτεται πόσο λίγο χάρηκε τα χρόνια

που είχε και δύναμι, και λόγο, κι εμορφιά.

Ξέρει που γέρασε πολύ· το νιώθει, το κοιτάζει.

Κι εντούτοις ο καιρός που ήταν νέος μοιάζει

σαν χθες. Τί διάστημα μικρό, τί διάστημα μικρό.

Και συλλογιέται η Φρόνησις πώς τον εγέλα·

και πώς την εμπιστεύονταν πάντα — τί τρέλα! —

την ψεύτρα που έλεγε· «Αύριο. Έχεις πολύν καιρό.»

Θυμάται ορμές που βάσταγε· και πόση

χαρά θυσίαζε. Την άμυαλή του γνώσι

κάθ’ ευκαιρία χαμένη τώρα την εμπαίζει.

…Μα απ’ το πολύ να σκέπτεται και να θυμάται

ο γέρος εζαλίσθηκε. Κι αποκοιμάται

στου καφενείου ακουμπισμένος το τραπέζι.

 Κ.Π. Καβάφης, Ποιήματα [1894, 1933], Ίκαρος 1984